టెక్నాలజీ ఉద్యోగాల్ని మింగేస్తోంది
- ఆర్‌బీఐ గవర్నర్‌ రఘురామ్‌ రాజన్‌ ఆవేదన
న్యూఢిల్లీ: టెక్నాలజీ రంగంలో వస్తున్న మార్పుల కారణంగా ప్రపంచ వ్యాప్తంగా ఉద్యోగాలకు ప్రమాదం ఏర్పడుతోందని ఆర్‌బీఐ గవర్నర్‌ రఘురామ్‌ రాజన్‌ ఆవేదన వ్యక్తం చేశారు. టెక్నాలజీ మార్పుల మూలంగా తమ కొల వులకు ఎసరు వస్తోందేమోనని.. ఉద్యోగ భద్రత కోల్పోతామేమోనని ఎక్కువ మంది ఆవేదన చెందుతున్నట్లుగా ఆయన తెలిపారు. ఇక్కడ ఏర్పాటు చేసిన 'వరల్డ్‌ 2050' పుస్తకావిష్కరణ కార్యక్రమంలో పాల్గొన్న రాజన్‌ మాట్లాడుతూ రానున్న కాలంలో టెక్నాలజీ పెరిగి యాంత్రీకరణతో తమ ఉద్యోగాలు ఊడుతాయేమోనని ఎక్కువ మధ్య తరగతి వారు ఆందోళన చెందుతున్నట్లుగా ఆయన వివరించారు. ఈ విషయం అమెరికాలోనూ.. బ్రిటన్‌లోని బ్రెక్సిట్‌లోనూ జరిగిన రాజకీయ చర్చల్లోనూ స్పష్టంగా కనిపిస్తోందని అన్నారు. తయారీ రంగంలో వెసులుబాటుతనం, అనూహ్యమైన సమాచారం, కనెక్టివిటీ, రోబోటిక్స్‌ తదితరాలు భవిష్యత్‌ ఆర్థిక రంగంలో పెను మార్పులు తీసుకు వచ్చే అవకాశం ఉందని అన్నారు. ఫలితంగా హైటెక్‌ రంగంలోని నిష్ణాతులు, కింది స్థాయి ఉద్యోగులైన సెక్యూరిటీ గార్డులు వాంటి వారు కొందరు మాత్రమే తమ కొలువులు భద్రమని భావిస్తున్నారని తెలిపారు. మధ్య తరగతి వారు మాత్రం తన ఉద్యోగాల పట్ల అదే ఆందోళనతో బతకుతున్నారని వివరించారు. టెక్నాలజీ లేదా గ్లోబలైజేషన్‌ల కారణంగా క్రమంగా మధ్యతరగతి ఉద్యోగాలు కనుమరుగవుతున్నాయని వివరించారు. దీనికి పరిష్కారం కనుగొనే విధంగా చర్యలు చేపట్టాల్సిన అవసరం ఉందని అభిప్రాయపడ్డారు.
మీ స్నేహితులకు రికమెండ్ చెయ్యండి